Rīgā, 2022.gada 1.aprīlī

Ciblas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Ciblas vidusskola un tās īstenotās izglītības programmas *Pamatizglītības programma / Pamatizglītības programma; Speciālās pamatizglītības programma izglītojamajiem ar mācīšanās traucējumiem; Speciālās pamatizglītības programma izglītojamajiem ar garīgās attīstības traucējumiem; Speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem; Vispārējās vidējās izglītības vispārizglītojošā virziena programma/ Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Direktores darbs tiek vērtēts ar kvalitātes līmeni “ļoti labi”, tādējādi atzīstot, ka direktorei piemīt augsta līmeņa profesionalitāte un līderības prasmes, kas mērķtiecīgi virza skolu uz attīstību, ņemot vērā pārmaiņas un mūsdienu prasības.

Ciblas vidusskolas stiprās puses ir skolēnu spēju un talantu izkopšana folkloras jomā – tradicionālās dziedāšanas un instrumentspēles prasmes, pētnieciskās, izzinošās un stāstniecības prasmes. Vērtībizglītība ir iekļauta kā viena no caurviju tēmām, kas veicina tikumiskas personības attīstību, kura balstās uz morālām vērtībām un sekmē spēju atbildīgi veidot attiecības ar citiem cilvēkiem, ģimeni, valsti un sabiedrību kopumā. Skolas darbība ir vērsta uz skolēnu un skolotāju labsajūtas nodrošināšanu un kovidpandēmijas seku mazināšanu, iesaistot pašpārvaldes dalībniekus Jaunatnes starptautisko programmu aģentūras atklātā projektu konkursā “Atbalsts jauniešu iniciatīvu projekta “Labbūtības ceļakarte skolā īstenošanai”” klātienes mācībās emocionālās kompetences stiprināšanai, kā arī veiksmīgi un efektīvi tiek īstenots projekts ,,PuMPuRS”, kura galvenās aktivitātes saistītas ar atbalsta sniegšanu skolēniem, kuriem tiek identificēti priekšlaicīgi mācību pārtraukšanas riski.Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 8 stundu vērošana attālināti;
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <http://www.ciblasvidusskola.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. skolai sadarbībā ar dibinātāju ir nepieciešams definēt izglītības programmu īstenošanas kvalitatīvos un kvantitatīvos rādītājus, iestādei pašai nepieciešams noteikt veidus un uzdevumus, kā šos rādītājus sasniegt un kā tos analizēt, kā arī veikt atbilstošus pasākumus centralizētā eksāmena rezultātu uzlabošanai angļu valodā, tādējādi paaugstinot kvantitatīvos rezultātus izglītības iestādē;
2. skolai ir nepieciešams turpināt organizēt informējošus un izglītojošus pasākumus skolēnu vecākiem par aktuālām tēmām, kas saistītas ar jaunā kompetencēs balstītā mācību satura ieviešanu un izglītojamo zināšanu vērtēšanu, lai veicinātu vecāku izpratni un iesaisti kopējo mērķu sasniegšanai;
3. skolai ir nepieciešams nodrošināt apvienoto klašu mācību priekšmetu pedagogus ar profesionālās pilnveides iespējām (kursi, semināri, pieredzes apmaiņa), tādējādi paaugstinot viņu kvalifikāciju, kā arī efektivizējot mācību stundas kvalitāti;
4. skolai nepieciešams pilnveidot informācijas aprites un atbalsta sistēmu starp atbalsta personālu un mācību priekšmeta skolotājiem, lai sekmētu katra izglītojamā attīstību un mācību darbā vienmēr tiktu ņemti vērā atbalsta personāla ieteikumi;
5. sadarbībā ar dibinātāju ir nepieciešams izvērtēt iespēju modernizēt un labiekārtot telpas dienesta viesnīcā, tādējādi nodrošinot estētisku un mūsdienīgu vidi, kā arī nodrošināt infrastruktūru pieejamību arī cilvēkiem ar īpašām vajadzībām.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa